**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXIV. 2/veljača 2019.

PRAVA SLOBODA JE SLOBODA OD GRIJEHA

Danas su mediji, umovi i svaki javni govor zatrpani riječju *sloboda.* Dobro je stoga podsjetiti se na to što ona znači za kršćanina i uopće biblijsko shvaćanje čovjeka. Sviđa mi se kako je kardinal Robert Sarah u knjizi „Bog ili ništa“ obrazložio ovaj pojam: “Bog je stvorio čovjeka slobodnim; čovjek je slobodan jer dolazi od Boga koji je izvor svih sloboda. Evanđelist Ivan piše:`Ako vas dakle Sin oslobodi, zbilja ćete biti slobodni` *(Iv 8,36)*.Osoba i kad je u zarobljeništvu posjeduje bogatstvo koje joj ni najokrutniji diktator ne može oduzeti, jer Bog je dao svakome biću unutarnju slobodu. No, sloboda se ne sastoji u omekšavanju svih granica ili normi. Takva sloboda je mit. Jer sloboda se mora uvijek usmjeravati prema istini; ona je iznutra povezana s našom naravi stvorenja. Uostalom, sloboda jedne osobe mora se obazirati na slobodu bližnjega. Danas se pak sloboda jednih nameće drugima…Čovjek ima pravo izraziti se po svojoj savjesti, bez obveze da podnosi izvanjske pritiske. Tako unutarnja sloboda mora biti postignuće i trajna izgradnja.. Sloboda bez istine jest laž; odsustvo moralne veze između slobode i istine može proizvesti samo anarhiju. Sloboda postaje stvarnom kada istinski ispunja vrhovno dobro ljudskoga postojanjam koje se sastoji u življenju u istini Božjoj. Danas su sve naše slobode ugrožene. Ekonomski, politički i medijski pritisci ne prestaju sve više tanjiti vezu između sobode i istine. Ipak, vjerujem da ne treba prekrižiti ruke pred svagdanjom borbom da se izbori istinska sloboda. Uostalo, i čovjek, okovan i bačen u zatvor, bilo stvarni ili simbolični, ostaje slobodno biće. I na robiji ima čudesnu moć da odlučuje o sebi, da bira i usmjeruje svoj život prema dobru. I tada posjeduje neslućene sposobnosti voljeti svoje mučitelje; →

**BOŽJA RIJEČ – RIJEČ ŽIVOTA**

 *Zbog toga svim marom prionite: vjerom osigurajte krepost, krepošću spoznanje, spoznanjem suzdržljivost, suzdržljivošću postojanost, postojanošću pobožnost, pobožnošću bratoljublje, bratoljubljem ljubav. Jer ako to imate i u tom napredujete, nećete biti besposleni i neplodni za spoznanje Isusa Krista. A tko toga nema, slijep je, kratkovidan; zaboravio je da je očišćen od svojih prijašnjih grijeha.*

 *2 Pt 1, 5-9*

→ takva je nečuvena i vječna poruka evanđelja. Ali sloboda zahtijeva unutarnju disciplinu, izbore i odricanja, kako bi vodila naš život prema onome što nas potiče da služimo drugima. Ta borba je zajednička, nezamislivo je da bi osamljenik mogao ratovati. Crkva, osobna i zajednička molitva trebaju čovjeku da bi ga nosile prema istini.

Evanđelist Ivan savršeno iskazuje taj problem pišući: `Tada Isus progovori Židovima koji mu povjerovaše: *Ako ostanete u mojoj riječi, uistinu, moji ste učenici; upoznat ćete istinu i istina će vas osloboditi.*Odgovore mu: `Potomstvo smo Abrahamovo i nikada nikome nismo robovali. Kako to ti govoriš: *Postat ćete slobodni*? Odgovori im Isus: *Zaista, zaista, kažem vam: tko god čini grijeh, rob je grijeha. Rob ne ostaje u kući zauvijek, a sin ostaje zauvijek. Ako vas dakle Sin oslobodi, zuvijek ćete biti slobodni*.“…Da, Bog je stvorio čovjeka slobodna, obdarena slobodom izbora. Može birati između dobra i zla. Pa ipak, čovjek je potpuno slobodan samo onda kad se, izabirući dobro, sinovski pokorava Bogu. No, Otac je istočnim grijehom uklonjen iz te `slobode djece Božje`, kako kaže sv. Pavao. Često mi pada na pamet sljedeća realistična misao sv. Augustina iz njegove studije o laži: `Ljudi su toliko slijepi da, ako im dopustimo da ima laži koje nisu grijeh, neće se zadovoljiti time, nego će htjeti da je, u određenim slučajevima `grijeh ne lagati.` Cijeli čovjekov život je borba protiv okova grijeha, protiv robovanja grijehu kako bi ponovno postigao istinsku slobodu“ (R. Sarah: *Bog ili ništa*, Zagreb: Kršćanska sadašnjost, 2016., str. 256-259).

**PRONAĐI SVOJ LIJEK**

*  Jadni dečko, čak ne zna kakav je to osjećaj usrećiti druge ljude, a to ga ne mogu naučiti. Nema vjere, ruga se Isusu Kristu i kune spominjući Božje ime; premda ni ja nisam ortodoksna, boli me svaki put kad vidim koliko je zapravo napušten, dostojan prezira i jadan. Ljudi koji imaju vjeru treba da budu sretni, jer nije svakomu dano vjerovati u uzvišene stvari. Čak se nužno ne moraš bojati kazne poslije smrti; čistilište, pakao i nebo mnogi ljudi ne mogu prihvatiti, ali ipak vjera, bilo koja, održava čovjeka na pravom putu. Koliko bi plemeniti i dobri svi bili kad bi se, svake večeri prije no što usnu, prisjetili što se dogodilo tijekom dana i točno promislili što je dobro, a što loše. Tada se, i ne primjećujući, pokušavaš popraviti čim počne svaki novi dan; naravno, vremenom se može mnogo postići. Svatko to može činiti, to ne stoji ništa, a sigurno jako pomaže. Tko god to ne zna, mora naučiti i iz iskustva otkriti da "mirna savjest čini čovjeka jakim“.*

*Imam jednu istaknutu crtu karaktera koja mora zapanjiti svakoga tko me ma koliko dugo poznaje: moje poznavanje same sebe. Mogu sebe i svoje postupke motriti kao netko izvana. Mogu bez ikakvih predrasuda promatrati svakidašnju Anu, ne iznalazeći za nju isprike, i gledati što je u njoj dobro, a što loše. Ova "svijest o sebi" me opsjeda i svaki put kad otvorim usta znam čim progovorim je li to "trebalo biti drugačije" ili je "dobro kao što je rečeno". Osuđujem toliko mnogo stvari u sebi; ne mogu ih sve imenovati. Sve više razumijem koliko su istinite bile tatine riječi: "Sva djeca se moraju brinuti za svoj odgoj." Roditelji im samo mogu dati dobar savjet ili ih staviti na pravi put, ali konačno oblikovanje karaktera neke osobe leži u njenim vlastitim rukama.*

 *Kad sam gledala van ravno u dubinu prirode i Boga, bila sam sretna, doista sretna…Sva bogatstva mogu biti izgubljena, ali ona sreća u tvom srcu može biti samo prekrivena velom, a ipak će ti donositi sreću dokle god živiš. Dokle god možeš bez straha gledati nebo, dokle god znaš da si iznutra čista i da ćeš naći sreću.*

 Iz *Dnevnika Anne Frank*

**POZIV NA TRIBINU**

**TEMA:  ECLESSIA. ŠTO JE TO? JESAM LI JA ECLESSIA?**

**PREDAVAČ: vlč. BORIS JOZIĆ**

**ČETVRTAK, 21. veljače 2019. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

**OBAVIJEST**

Dragi članovi HKDPD-a koji ste imali problema s uplatom članarine, problem s uplatama nastaje zbog neodređenog – nepoznatog poziva na broj.

Da biste izbjegli probleme, rubriku "poziv na broj primatelja" ostavite neispunjenu, praznu.

KURIKUL HRVATSKOGA JEZIKA

Vjerujem da pratite u medijima aktualna događanja vezana uz „Školu za život“ i objavljivanje novih kurikula za nastavu u Narodnim novinama. Oni koji su bolje upoznati s tim, znaju da su to *ušminkani* kurikuli koje je bila pripremila ekipa na čelu s Jokićem. Najviše su prijepora izazvali kurikuli iz povijesti i hrvatskoga jezika (za povijest još nije objavljen). Dobra je novost što je popis izbornih lektirnih naslova ostao na klasicima, što su s popisa izbrisani suvremeni naslovi (među kojima su bili uglavnom naslovi neprimjereni učenicima i školi, o kojima se pisalo). To je mali kompromis jer se u tekstu kurikula zapravo ostavlja mogućnost potpuno otvorenog izbora po profesorovoj stručnoj procjeni i želji. Naime, popis izbornih naslova zapravo ne obvezuje, o čemu svjedoči sljedeća rečenica: *Važno je naglasiti da se učitelj/nastavnik pri planiranju, programiranju i organiziranju nastavnoga procesa može služiti predloženim popisima izbornih književnih djela i ulomaka*. A stalno se ponavlja formulacija: *Za polazište pri ovladavanju odgojno-obrazovnim ishodima predlaže se rad na suvremenim tekstovima iz hrvatske i svjetske književnosti od kojih se prema načelima postupnosti i aktualizacije dolazi do književnih tekstova starijih razdoblja i poetika.* (M.G.)

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: a<http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr